PLS RAMBØLL Management - Aktuelt - IT på uddannelserne
Forsiden / Aktuelt / IT på uddannelserne
IT-spejlet - IT på uddannelserne
Alle danske uddannelsesinstitutioner skal have analyseret IT-anvendelsen. Tre ministerier er inde over PLS-projektet "IT-spejlet", der gik i luften ved årsskiftet.
Hjælp til igangsættelse af undersøgelsen samt nummer til hotline
Af journalist Anna Skau
Da statsminister Poul Nyrup Rasmussen i sin nytårstale satte fokus på Danmark som førende inden for IT, gav han samtidig startskuddet til en IT-undersøgelse af alle uddannelsesniveauer i Danmark, som tre ministerier har bedt PLS RAMBØLL Management om at udarbejde.
Stor samfundsopgave
På Poseidon-konferencen, afholdt af PLS i foråret 2000, var der mange deltagere, der mente, at grundskolen var meget længere fremme på IT-området end ungdoms- og videregående uddannelser.
Dermed stod ministerier og uddannelsesinstitutioner over for en meget stor samfundsopgave: at få ensrettet IT-kompetencerne på alle danske uddannelser.
Krav til IT
Uddannelsessektoren har i de seneste år været under pres i Danmark. Gennem love og bekendtgørelser i 2000 var det derfor meningen, at brugen af IT i alle skolefag og i eksamenssituationer skulle revideres.
Men ministerierne manglede de grundlæggende undersøgelser, før behovet var helt afdækket. Netop de grundlæggende undersøgelser er PLS RAMBØLL Management nu i gang med at foretage.
- En samlet, tværgående undersøgelse vil skabe et kort over IT-anvendelsen i alle dele af den danske uddannelsessektor. I fremtiden vil staten få et solidt grundlag for en total planlægning af det danske uddannelsessystem, siger konsulent i PLS RAMBØLL Management Trine Dau Larsen.
Den Internetbaserede undersøgelse "går i luften" mandag den 9. april 2001. Der er oprettet en hotline-funktion på 8678 4058, hvor uddannelsesinstitutionerne kan ringe ind mellem kl. 8.00-16.00 på alle hverdage og få hjælp til igangsættelsen af undersøgelsen.
Yderligere oplysninger om baggrunden for undersøgelsen og de anvendte metoder: Manager Martin Eggert Hansen, martin.eggert.hansen@pls-ramboll.com